efsyn.gr

Σε αναμονή η Ουρουγουάη για τα τελικά αποτελέσματα των προεδρικών εκλογών, με την «μάχη» μεταξύ του υποψήφιου του αντιπολιτευόμενου Εθνικού Κόμματος και του υποψηφίου του κυβερνώντος Ευρέος Μετώπου να εξελίσσεται σε θρίλερ.

Με το 99,5% των ψηφοδελτίων να έχει καταμετρηθεί, η διαφορά ανάμεσα στον δεξιό Λουίς Λακάγιε Που και τον κεντροαριστερό Ντανιέλ Μαρτίνες ήταν περίπου 30.000 ψήφοι, δηλαδή λιγότερες από τις αμφισβητούμενες. Αυτό υποχρέωσε την εκλογική αρχή να διεξαγάγει πλήρη ανακαταμέτρηση.

Στην προσπάθειά του να αποτρέψει την επάνοδο της δεξιάς στην εξουσία στην Ουρουγουάη, μετά από 15 χρόνια σταθερότητας και οικονομικής ανάπτυξης που εγγυήθηκε το Ευρύ Μέτωπο, ο Μαρτίνες έκρουσε τον κώδωνα του κινδύνου μιλώντας για επαπειλούμενη στροφή της χώρας σε φονταμενταλιστικές πολιτικές, παρά τον μετριοπαθή τόνο του Λακάγιε Που.

Λακάγιε Που / Αp photo

Ο πρόεδρος του εκλογοδικείου της χώρας Χοσέ Αροσένα ανακοίνωσε ότι ο χθεσινός δεύτερος γύρος ήταν τόσο αμφίρροπος με αποτέλεσμα ο θεσμός να μην είναι σε θέση να ανακηρύξει τον νικητή και ότι αύριο θα αρχίσει η ανακαταμέτρηση, ενώ το τελικό αποτέλεσμα δεν αναμένεται να γίνει γνωστό πριν από την Πέμπτη ή την Παρασκευή.

Περίπου μία ώρα μετά το κλείσιμο των εκλογικών κέντρων, ο 46χρονος Λουίς Λακάγιε Που, κληρονόμος μιας ουρουγουανής πολιτικής δυναστείας, γιος πρώην προέδρου, φερόταν να επικρατεί του 62χρονου πρώην δημάρχου του Μοντεβιδέο Ντανιέλ Μαρτίνες, κατά τις δημοσκοπήσεις εξόδου.

Αλλά όσο η βραδιά προχωρούσε, και όσο η καταμέτρηση συνεχιζόταν, το αποτέλεσμα φάνταζε ολοένα περισσότερο αβέβαιο. Ο Λακάγιε Που έλαβε το 48,74% των ψήφων, έναντι 47,48% του Μαρτίνες.

Ντανιέλ Μαρτίνες / Αp photo

«Προσπάθησαν να μας θάψουν, αλλά δεν ήξεραν ότι είμαστε σπόροι», είπε σε χιλιάδες υποστηρικτές του ο Μαρτίνες, αρνούμενος να παραδεχθεί την ήττα του.

«Δυστυχώς ο υποψήφιος της συμπολίτευσης δεν μας τηλεφώνησε για να αναγνωρίσει ένα αποτέλεσμα που πιστεύουμε ότι δεν είναι αναστρέψιμο», στηλίτευσε κατόπιν ο Λακάγιε Που, που επισήμανε ότι ο απερχόμενος πρόεδρος της Δημοκρατίας, ο Ταμπαρέ Βάσκες, του τηλεφώνησε για να τον συγχαρεί.

Από την πλευρά του ο Βάσκες διαβεβαίωσε ότι η Ουρουγουάη θα κάνει «όλα τα βήματα που προβλέπονται από το Σύνταγμα και τον νόμο», αναφερόμενος στις κοινωνικές κρίσεις άλλων χωρών της Λατινικής Αμερικής. Ο διάδοχός του θα αναλάβει την εξουσία την 1η Μαρτίου για πέντε χρόνια.